Sagen om den skandaleramte Morten Messerschmidts brug af EU-midler har nu også fået håndfaste konsekvenser for hans egen familie, skriver BT

Morten Messerschmidts 15-årige lillebror blev onsdag eftermiddag brutalt slået ned på åben gade i Frederikssund.

Overfaldsmændene lagde ikke skjul på, at det var på grund af hans kendte storebror. For slægtskabet med Morten Messerschmidt har længe haft konsekvenser for hans fem søskende, især de to yngre brødre, skriver BT.

Det er moderen, Inge Messerschmidt, der beretter om overfaldet i BT.

- Jeg er dybt chokeret over, at det er sket. Og jeg er meget oprørt over, at det går ud over politikernes familier. Det har kørt op og ned med mobberi i forhold til, hvor meget Morten har være i medierne. Vi bliver tit kaldt for meget grimme ting, bare fordi vi hedder Messerschmidt, siger en tydeligt oprørt Inge Messerschmidt til BT.

Store konsekvenser

Moderen fortæller om, hvad hun opfatter som konsekvenserne af afsløringerne af EU-politikerens letfærdige omgang med EU-midler.

Især Morten Messerschmidts to yngre brødre er blevet mobbet og udsat for chikanerier i Frederikssund. Det har angiveligt stået på i årevis.

- Det er jo specielt de to drenge, som har lidt under meget mobberi i skolen. De har endda haft tysklærere, der har heilet ad dem. De er blevet stoppet og ’kropsvisiteret’. Folk klapper dem på tøjet for at se, hvad de har i lommerne og sådan nogle ting. Det er blevet mere gennem det sidste halve år, men det er første gang, at der er en, der er blevet slået, fortæller Inge Messerschmidt til BT.

Hætteklædte mænd

Ifølge dagbladet BT blev Morten Messerschmidts 15-årige lillebror slået ned af fire hætteklædte mænd onsdag eftermiddag i Frederikssund.

Han fik angiveligt et knytnæveslag på kinden, så han faldt omkuld og begyndte at bløde.

Morten Messerschmidt selv er fortsat sygemeldt og har valgt at holde sig fra offentlighedens søgelys, mens undersøgelserne står på.